b'\n_START_ARTICLE_\nCoBra\n_START_SECTION_\nDescriere\n_START_PARAGRAPH_\nCalculatorul CoBra este capabil s\xc4\x83 execute cele mai diverse sarcini, precum: dimensionarea \xc8\x99i desenarea \xc3\xaen culori a structurilor mecanice, rezolvarea problemelor matematice \xc8\x99i \xc8\x99tiin\xc8\x9bifice care sunt algoritmizate, proiectarea \xc8\x99i testarea circuitelor electrice \xc8\x99i electronice complicate, comandarea economic\xc4\x83 \xc8\x99i la momentul oportun a proceselor de produc\xc8\x9bie, operarea bra\xc8\x9belor robotice, determinarea cu precizie a st\xc4\x83rii de dezvoltare a unei culturi etc. Poate opera cu aplica\xc8\x9bii de gestiune \xc8\x99i contabilitate, poate diagnostica anumite afec\xc8\x9biuni, interpreteaz\xc4\x83 cu succes tomograme, electrocardiograme \xc8\x99i encefalograme, poate fi utilizat ca ma\xc8\x99in\xc4\x83 de scris. \xc3\x8en CP/M se poate lucra \xc3\xaen limbajele: FORTRAN, FORTH, C, BASIC, PROLOG, PASCAL \xc8\x99i pot fi accesate aplica\xc8\x9bii pentru grafic\xc4\x83, po\xc8\x99t\xc4\x83 electronic\xc4\x83, editare de texte etc._NEWLINE_CoBra lucreaz\xc4\x83 \xc3\xaen principal \xc3\xaen dou\xc4\x83 moduri: CoBra BASIC (configura\xc8\x9bia automat\xc4\x83) \xc8\x99i CoBra CP/M (care era \xc3\xaenc\xc4\x83rcat de pe dischet\xc4\x83). Din acest motiv, CoBra a fost promovat\xc4\x83 sub sloganul \xe2\x80\x9eDou\xc4\x83 computere \xc3\xaentr-unul singur\xe2\x80\x9d. Op\xc8\x9biunea pentru un sistem sau altul este f\xc4\x83cut\xc4\x83 la pornirea calculatorului. Astfel, dac\xc4\x83 nu este conectat\xc4\x83 o unitate de disc flexibil, calculatorul intr\xc4\x83 automat \xc3\xaen modul BASIC, altfel utilizatorul trebuie s\xc4\x83 apese B, W, D sau C, corespunz\xc4\x83toare fiec\xc4\x83rui sistem posibil (BASIC, OPUS, CP/M de pe dischet\xc4\x83, respectiv alt sistem de pe dischet\xc4\x83). _NEWLINE_Sistemul complet al calculatorului include \xc3\xaen plus sursa de alimentare, un televizor sau monitor color, unul sau dou\xc4\x83 casetofoane, o unitate de dischete la care se mai poate conecta \xc3\xaenc\xc4\x83 una, o imprimant\xc4\x83 \xc8\x99i unul sau dou\xc4\x83 joystick-uri. \xc3\x8en interiorul carcasei calculatorului se afl\xc4\x83 trei module: placa de unitate central\xc4\x83, placa pentru interfa\xc8\x9ba cu unitatea de disc flexibil, \xc8\x99i tastatura. Toate aceste componente vor fi detaliate \xc3\xaen ceea ce urmeaz\xc4\x83.\n_START_SECTION_\nUnitatea central\xc4\x83\n_START_PARAGRAPH_\nMicroprocesorul folosit de acest calculator este Z80 (pe 8 bi\xc8\x9bi, deci), cu frecven\xc8\x9ba de lucru de 3,5 MHz._NEWLINE_Memoria ROM (cip 92716, mai t\xc3\xa2rziu 27128, 27256 sau 27512) are de la 16 + 4 kB la 32 + 2 kB, iar cea RAM (cip 4116, mai apoi 4516 \xc8\x99i \xc3\xaen final 4164) este de 64 kB (sau chiar 80 kB, mai rar). Utilizatorul are la dispozi\xc8\x9bie \xc3\xaen permanen\xc8\x9b\xc4\x83 40 sau 48 dintre ace\xc8\x99tia (\xc3\xaen func\xc8\x9bie de sistemul de operare folosit), ceea ce ar echivala cam cu 25, respectiv 35 de pagini de carte normal\xc4\x83._NEWLINE_Cele 9 cipuri de EPROM erau \xc3\xaemp\xc4\x83r\xc8\x9bite astfel: unul pentru codul de ini\xc8\x9bializare a sistemului, iar celelalte opt pentru BASIC. Cei care se pricepeau, puteau inscrip\xc8\x9biona cipuri tip 27512 cu sistemele CP/M (16 kB), BASIC (16 kB) \xc8\x99i OPUS (16 kB), care mai apoi erau ata\xc8\x99ate la portul de expansiune al calculatorului, pentru a evita \xc3\xaenc\xc4\x83rcarea sistemului de operare de pe dischet\xc4\x83._NEWLINE_Pe placa dublu-strat cu circuite imprimate se mai afl\xc4\x83 conectate \xc8\x99i alte c\xc3\xa2teva circuite pentru adapt\xc4\x83ri de semnale \xc8\x99i realiz\xc4\x83ri de interfe\xc8\x9be._NEWLINE_Panoul cu prize conectoare din spatele carcasei permite conectarea calculatorului la o surs\xc4\x83 de alimentare, precum \xc8\x99i leg\xc4\x83tura cu perifericele \xc8\x99i celelalte sisteme. _NEWLINE_Cinci prize (cele pentru monitor color, monitor alb/negru, RS 232, auxiliar, casetofon) sunt pentru cabluri coaxiale, iar restul (pentru joystick, extensie \xc8\x99i sursa de alimentare) utilizeaz\xc4\x83 conectori speciali._NEWLINE_Butonul RESET, aflat tot pe acest panou, permite reini\xc8\x9bializarea sistemului f\xc4\x83r\xc4\x83 a fi pierdut con\xc8\x9binutul memoriei volatile._NEWLINE_Modelele serie de CoBra au panoul din spate schimbat. Astfel acestea au o priz\xc4\x83 pentru sursa de alimentare, un buton de RESET, prize cu pini pentru unitatea de disc flexibil \xc8\x99i extensie, dou\xc4\x83 prize pentru joystick, dou\xc4\x83 pentru cablu coaxial (casetofon, \xc8\x99i auxiliar) \xc8\x99i \xc3\xaenc\xc4\x83 dou\xc4\x83 speciale pentru monitor \xc8\x99i conexiunea serial\xc4\x83\n_START_SECTION_\nTastatura\n_START_PARAGRAPH_\nCele 53+6 de taste (54+4 \xc3\xaen cazul versiunii serie) ale calculatorului au fiecare p\xc3\xa2n\xc4\x83 la 5 func\xc8\x9bii, pentru a putea men\xc8\x9bine compatibilitatea cu sistemele Sinclair Spectrum. Celor 6 (respectiv 4) taste suplimentare li se poate atribui, prin program, orice func\xc8\x9bie dorit\xc4\x83.\n_START_SECTION_\nFunc\xc8\x9bionarea \xc3\xaen CP/M\n_START_PARAGRAPH_\nUtilizarea tastaturii \xc3\xaen CP/M este simpl\xc4\x83. Fiecare comand\xc4\x83 este introdus\xc4\x83 literal, dup\xc4\x83 care se apas\xc4\x83 <CR>.\n_START_SECTION_\nMonitorul video\n_START_PARAGRAPH_\nCa monitoare video pot fi utilizate televizoarele alb/negru, televizoare color, monitoare color MON 001 sau MON 002. Utilizarea cablului coaxial permite o defini\xc8\x9bie mai bun\xc4\x83 a imaginii._NEWLINE_Calculatorul poate afi\xc8\x99a o imagine de 256 \xc3\x97 192 pixeli. Un caracter este definit pe un careu de 8 \xc3\x97 8 pixeli, astfel \xc3\xaenc\xc3\xa2t \xc3\xaen modul text (sau alfa-numeric), se pot scrie 24 de r\xc3\xa2nduri a c\xc3\xa2te 32 de caractere._NEWLINE_\xc3\x8en memoria video, fiec\xc4\x83rui pixel de pe ecran \xc3\xaei este asociat un bit. Acesta are valoarea 1 dac\xc4\x83 el corespunde conturului unui caracter (\xe2\x80\x9eink\xe2\x80\x9d) sau 0 dac\xc4\x83 este vorba despre fond (\xe2\x80\x9epaper\xe2\x80\x9d)_NEWLINE_\xc3\x8en cazul \xc3\xaen care se utilizeaz\xc4\x83 monitoare color, se pot folosi pentru afi\xc8\x99are 16 culori. Acestea sunt de fapt opt normale (negru, albastru, verde, bleu, ro\xc8\x99u, violet, maro, gri deschis), cu variantele lor luminoase (gri \xc3\xaenchis, albastru deschis, bleu deschis, ro\xc8\x99u deschis, violet deschis, galben, alb). \xc3\x8en modul text, caracterul poate avea oricare dintre cele 16 culori, \xc3\xaen timp ce fondul s\xc4\x83u este limitat doar la nuan\xc8\x9bele normale. De asemenea, caracterele pot fi afi\xc8\x99ate cu efect de clipire. _NEWLINE_Cu ajutorul program\xc4\x83rii, pot fi realizate \xc8\x99i alte caractere (atribuite tastelor A - V). Acestea trebuie definite \xc3\xaentr-o matrice de 0 \xc8\x99i 1, cu dimensiunea de 8 \xc3\x97 8 pixeli.\n_START_SECTION_\nJoystick-ul\n_START_PARAGRAPH_\nJoystickul este utilizat \xc3\xaen diverse programe de grafic\xc4\x83 sau \xc3\xaen jocuri. Acesta se conecteaz\xc4\x83 printr-un cablu special la priza respectiv\xc4\x83 din spatele calculatorului. Versiunea de serie a calculatorului ofer\xc4\x83 dou\xc4\x83 astfel de prize, pentru jocurile \xc3\xaen doi.\n_START_SECTION_\nImprimanta\n_START_PARAGRAPH_\nPentru tip\xc4\x83rirea informa\xc8\x9biilor, la calculatorul CoBra se poate ata\xc8\x99a o imprimant\xc4\x83 matricial\xc4\x83 prin conectorul serial RS 232. Cea mai bun\xc4\x83 solu\xc8\x9bie este folosirea imprimantei CDC 9335, \xc3\xaens\xc4\x83 pentru preten\xc8\x9bii mai sc\xc4\x83zute pot fi utilizate \xc8\x99i modele precum CENTRONICS sau D-180. _NEWLINE_Ecranul (grafic) poate fi tip\xc4\x83rit (alb-negru) folosind instruc\xc8\x9biunea COPY SCREEN. Se poate opta pentru o scar\xc4\x83 a copiei de 1/1, 2/1 sau 3/1. \xc3\x8en ultimul caz, exist\xc4\x83 posibilitatea de a transpune culorile \xc3\xaen 8 nuan\xc8\x9be de gri._NEWLINE_\xc3\x8en ceea ce prive\xc8\x99te textul, acesta poate fi tip\xc4\x83rit la acelea\xc8\x99i propor\xc8\x9bii, folosind instruc\xc8\x9biunile LIST sau LPRINT at\xc3\xa2t \xc3\xaen BASIC c\xc3\xa2t \xc8\x99i \xc3\xaen CP/M.\n_START_SECTION_\nUnitatea de disc flexibil\n_START_PARAGRAPH_\nUnitatea de disc (unele modele au chiar \xc8\x99i 15 kg!) se conecteaz\xc4\x83 \xc3\xaen priza cu inscrip\xc8\x9bia \xe2\x80\x9eEXTENSIE\xe2\x80\x9d din spatele calculatorului. O a doua unitate se poate conecta \xc3\xaen spatele primeia._NEWLINE_Pentru a putea \xc3\xaenc\xc4\x83rca sistemul CP/M, CoBra are nevoie de o unitate de disc flexibil \xc8\x99i un disc de 5\xc2\xbc" care s\xc4\x83 con\xc8\x9bin\xc4\x83 programul. Dischetele cu CP/M sunt protejate la copiere. \xc3\x8en momentul \xc3\xaen care la pornirea calculatorului se opteaz\xc4\x83 pentru CP/M, dup\xc4\x83 citirea de pe disc pe ecran va ap\xc4\x83rea mesajul COBRA DOS 2.4 - 48K. Totu\xc8\x99i, lucr\xc3\xa2nd cu acest sistem de operare pe dischet\xc4\x83 nu se poate opera dec\xc3\xa2t \xc3\xaen limita a 250 kB, indiferent de formatul ei._NEWLINE_Pe l\xc3\xa2ng\xc4\x83 aceast\xc4\x83 utilizare, lucrul cu unitatea de disc flexibil mai serve\xc8\x99te \xc8\x99i la stocarea ori \xc3\xaenc\xc4\x83rcarea diverselor date de pe dischete. Rata de comunicare \xc3\xaentre unitate \xc8\x99i calculator este de 250 Kbi\xc8\x9bi/s. Pentru lucrul cu dischetele exist\xc4\x83 diferite comenzi: \xe2\x80\x9eLOAD\xe2\x80\x9d \xc8\x99i \xe2\x80\x9eSAVE\xe2\x80\x9d pentru scrierea sau \xc3\xaenc\xc4\x83rcarea \xc3\xaen memorie, \xe2\x80\x9eOPEN\xe2\x80\x9d \xc8\x99i \xe2\x80\x9eCLOSE\xe2\x80\x9d pentru deschiderea sau \xc3\xaenchiderea unui fi\xc8\x99ier, \xe2\x80\x9eERASE\xe2\x80\x9d pentru \xc8\x99tergere etc.\n_START_SECTION_\nProbleme\n_START_PARAGRAPH_\nSingurele probleme ale primelor exemplare erau legate de sursa de alimentare (uneori se \xc3\xaent\xc3\xa2mpla ca tensiunea s\xc4\x83 fluctueze prea mult) \xc8\x99i cipurile de memorie 4116 (RU3) care aveau nevoie de trei tensiuni diferite. Secven\xc8\x9ba de pornire a sursei de alimentare nu se desf\xc4\x83\xc8\x99ura \xc3\xaentotdeauna corect, astfel c\xc4\x83 cipurile 4116 se ardeau. Drept urmare, aceste cipuri au fost \xc3\xaenlocuite cu unele tip 4156 \xc8\x99i \xc3\xaen cele din urm\xc4\x83 4164.\n_START_SECTION_\nAnecdotic\xc4\x83\n_START_PARAGRAPH_\nFiabilitatea \xc8\x99i performan\xc8\x9bele acestui calculator au suscitat interesul \xc8\x99i peste hotare. Astfel, fiind prezentat la o expozi\xc8\x9bie \xc3\xaen U.R.S.S. (1988), de\xc8\x99i fusese fixat cu \xc8\x99uruburi de postament, a doua zi a fost g\xc4\x83sit de c\xc4\x83tre delega\xc8\x9bia rom\xc3\xa2n\xc4\x83 cu placa de baz\xc4\x83 furat\xc4\x83. Din fericire, a existat alta de rezerv\xc4\x83:_NEWLINE_\xe2\x80\x9eAm fost avertiza\xc8\x9bi de Securitate \xc3\xaempotriva spionajului industrial \xc8\x99i c\xc4\x83 este posibil s\xc4\x83 se \xc3\xaencerce ceva. Noi, ca sa fim siguri c\xc4\x83 nu vor fi probleme, i-am fixat carcasa cu \xc8\x99uruburi de mas\xc4\x83 \xc3\xaen pavilionul expozi\xc8\x9bional \xc8\x99i l-am sigilat. A doua zi diminea\xc8\x9ba, \xc3\xaenainte de inaugurarea expozi\xc8\x9biei, calculatorul nu mai func\xc8\x9biona. \xc3\x8en acel moment am v\xc4\x83zut c\xc4\x83 fusese desf\xc4\x83cut, placa de baz\xc4\x83 a fost scoas\xc4\x83, iar integratele cu \xc2\xabinteligen\xc8\x9b\xc4\x83\xc2\xbb au fost, la r\xc3\xa2ndul lor, scoase. Au copiat \xc8\x99i soft-ul (EPROM-ul). Bine\xc3\xaen\xc8\x9beles c\xc4\x83 am reu\xc8\x99it s\xc4\x83-l repunem imediat \xc3\xaen func\xc8\x9biune...\xe2\x80\x9d_NEWLINE_\xe2\x80\x94Adrian Maxim, interviu \xc3\xaen Transilvania Expres_NEWLINE_O alt\xc4\x83 \xc3\xaent\xc3\xa2mplare legat\xc4\x83 de acest calculator greu de ob\xc8\x9binut de c\xc4\x83tre cet\xc4\x83\xc8\x9beanul de r\xc3\xa2nd este cea a exemplarelor \xe2\x80\x9epirat\xe2\x80\x9d realizate de studen\xc8\x9bii bucure\xc8\x99teni din Regie. Ace\xc8\x99tia f\xc4\x83ceau rost de pl\xc4\x83ci de baz\xc4\x83 \xc8\x99i componente din fabrica I.C.E. Felix \xc8\x99i le asamblau \xc3\xaen carcase de HC 85 sau \xc3\xaen unele artizanale. O anecdot\xc4\x83 poveste\xc8\x99te c\xc4\x83 aceste exemplare au dep\xc4\x83\xc8\x99it num\xc4\x83rul celor \xe2\x80\x9eoficiale\xe2\x80\x9d._NEWLINE_O sarcin\xc4\x83 grea a fost cea a instruirii directorilor de uzine sau a osp\xc4\x83tarilor ONT Carpa\xc8\x9bi pentru utilizarea calculatoarelor CoBra:_NEWLINE_\xe2\x80\x9eDe multe ori f\xc4\x83ceam naveta \xc3\xaentre Institutul de Tehnic\xc4\x83 de Calcul \xc8\x99i jude\xc8\x9beana de partid, ca s\xc4\x83 prezent\xc4\x83m calculatorul, c\xc3\xa2nd veneau nomenclaturi\xc8\x99tii de la PCR. De asemenea, deplas\xc4\x83rile pentru instalarea computerelor durau mai mult de 75% din timpul de produc\xc8\x9bie; st\xc4\x83team c\xc3\xa2te o s\xc4\x83pt\xc4\x83m\xc3\xa2n\xc4\x83 - dou\xc4\x83 numai ca s\xc4\x83 le explic\xc4\x83m cum func\xc8\x9bioneaz\xc4\x83. Cea mai mare problem\xc4\x83 a fost crearea unui soft pentru rezervarea camerelor, pe grade de prioritate pentru recep\xc8\x9bioner, \xc8\x99ef de recep\xc8\x9bie, \xc8\x99ef de unitate, director ONT \xc8\x99i minister. \xc8\x98efii din turism s-au certat dou\xc4\x83 luni ca s\xc4\x83 stabileasc\xc4\x83 ce limite de camere au la fiecare nivel. Oricum, cursul a durat 6 luni, iar examinarea \xc8\x99i promovarea cursului, un an, dar nici dup\xc4\x83 acest termen nu au ob\xc8\x9binut diplom\xc4\x83 to\xc8\x9bi angaja\xc8\x9bii ONT.\xe2\x80\x9d_NEWLINE_\xe2\x80\x94Adrian Maxim, interviu \xc3\xaen Transilvania Expres'